stanford-oval/wikipedia huggingface dataset:
Fedora Linuxin julkaisuhistoria
Fedora Linux 38

Julkaisuversiossa 38 on Gnome-versio 44. RPM-paketinhallinta käyttää Sequoia-kirjastoon perustuvaa OpenPGP-tukea oman toteutuksen sijaan. Pakettien kääntämiseen käytettäviä asetuksia on muutettu tiukemmiksi virhetilanteilta suojautumiseksi.
IBM Z -tuen vähimmäisvaatimukseksi (s390x-arkkitehtuuri) tuli z13 uusien ominaisuuksien ja paremman suorituskyvyn vuoksi.
Fedora Linux 37

Julkaisuversiossa 37 on mukana käytäntö testikäyttöön, jolla voi vertailla tulevia muutoksia kuten SHA-1:n tuen päättyminen. Mukana on virallinen tuki Raspberry Pi 4:lle sekä Gnomen päivitys versioon 43.
Fedora Linux 36

Julkaisuversiossa 36 DNS over TLS on käytössä kun DNS-nimipalvelin tukee sitä.
Noto-fontit oletuksena käytössä.
Fedora Linux 35

Julkaisuversiossa 35 Cyrus Sasl -paketti siirtyi käyttämään gdbm-ohjelmistoa libdb:n (BerkeleyDB) sijaan. Fedora Cloud -versio käyttää oletuksena btrfs-tiedostojärjestelmää. Fedora Cloud käyttää myös yhdistettyä BIOS+UEFI -tukea.
Fedora Linux 34

Julkaisuversioon 34 on äänestetty, että äänet reititetään PipeWire-ohjelmiston kautta oletuksena aiemman PulseAudion tai JACK Audio Connection Kitin sijaan. PipeWire-äänipalvelin on toiminnallisesti yhteensopiva, jolloin olemassa olevat PulseAudio-kirjastoa käyttävät sovellukset toimivat sellaisenaan. Ammattilaistason ohjelmistot käyttävät JACK-kirjastoa: PipeWiren käyttöä varten asennetaan JACK-kirjasto, joka käyttää PipeWire-äänipalvelinta suoraan JACK-palvelimen sijaan. Vanhoja ALSA-sovelluksia varten asennetaan ALSA-plugin, joka käyttää suoraan PipeWirea. Muutoksen jälkeen ei ole jatkossa tarvetta asentaa PulseAudio ja JACK-palvelimia.
Versioon ehdotettiin myös Xwayland-paketin eriyttämisestä X.org-paketista, jolloin sitä voi päivittää useammin: Xwayland ei riipu ajureista samalla tavoin, ei lataa moduuleja eikä ole samalla tavoin riippuvainen ohjelmistorajapinnasta. Xwaylandiin tulee useammin päivityksiä, kun taas kokonaiset X.org-julkaisut ovat harvassa. Lisäksi KDE Plasma käyttää oletuksena Wayland-istuntoa X11:sta sijaan.
Versioon 34 ehdotettiin RPM-pakettihallinnassa yksittäisten RPM-paketissa olevien tiedostojen digitaalista allekirjoitusta. Menetelmä hyödyntää Linux Integrity Measurement Architecture (IMA) käytäntövalvontaa varmistamaan, että vain tietyt varmennetut tiedostot voidaan suorittaa.
Unikey on korvannut BoGon vietnamin kielen syöttömenetelmänä (IME) ja sinhalin kielen syöttömenetelmä on päivitetty.
Fedora Linux 33

Julkaisuversiossa 33 oletuksena käytettäväksi tiedostojärjestelmäksi on äänestetty Btrfs aiemman Ext4:n sijaan. Aiemmin Red Hat on kertonut kehittävänsä Stratis-ratkaisuaan XFS-tiedostojärjestelmän päälle.
Fedora Linux 32

Julkaisuversiossa 32 on lopetettu tuki Python 2:lle. GNU Bazaarin tilalle on otettu Breezy, jossa toteutus on siirretty Python-kielen versiosta 2 versiolle 3.
Fedora Linux 31

Julkaisuversiossa 31 on lopetettu tuki 32-bittiselle i686-alustalle (x86). Python-versio on oletuksena versio 3: version 2 tuki on voimassa vielä vuoden loppuun.
Cgroups-versio 2 tuettu.
Versiossa 31 root pääkäyttäjä ei oletuksena voi enää kirjautua salasanalla etänä mutta voi tehdä sen ssh-avaimella: tämä on OpenSSH-projektin linjauksen mukaan koska käyttäjätunnus on usein hyökkäysten kohteena.
Qt-sovellukset ja Mozilla Firefox -selain käyttävät Waylandia GNOME-istunnon aikana.
Fedora Linux 30

Julkaisuversiossa 30 otettiin käyttöön GNOME 3.32 ja GCC 9.
Fedora Linux 25

Julkaisuversiossa 25 Wayland-grafiikkapino otettiin käyttöön oletuksena.
Fedora Linux 22

Julkaisuversiosta 22 alkaen oletuksena käytettävä paketinhallintajärjestelmä on DNF, joka korvasi Yumin.
Palvelimille tarkoitettu versio käyttää oletuksena XFS-tiedostojärjestelmää.
Fedora Linux 21

Julkaisuversio 21 jakoi jakelun kolmeen käyttötarkoituksen mukaan räätälöityyn ratkaisuun: Workstation, Server ja Cloud. Samalla koodinimistä luovuttiin.
Fedora Linux 20

Julkaisuversiossa 20 (koodinimi Heisenbug) ARM-arkkitehtuuri primäärialustana x86:n (i686) ja x86-64:n rinnalle.
Fedora Linux 15

Julkaisuversiosta 15 (koodinimi Lovelock) alkaen siirryttiin käyttämään systemd:tä.
Fedora Core 1

Fedora Core 1:n (koodinimi Yarrow) julkaisusta ilmoitettiin 6. marraskuuta 2003. Julkaisu oli Fedora Projectin ensimmäinen: projekti on Red Hatin tukema ja käyttäyhteisön ylläpitämä.
Hugh Dancy

| Hugh Dancy |
| --- | --- |
 Hugh Dancy Toronton elokuvajuhlilla vuonna 2011.
Henkilötiedot
Syntynyt: 19. kesäkuuta 1975 (ikä 49) Stoke-on-Trent, Staffordshire, Englanti
Ammatti:  näyttelijä, malli
Puoliso:  Claire Danes
Näyttelijä
Aktiivisena:  1998–
Aiheesta muualla
IMDb 
Elonet
Hugh Dancy (s. 19. kesäkuuta 1975 Stoke-on-Trent, Staffordshire, Englanti) on brittiläinen näyttelijä ja malli.
Dancy meni vuonna 2009 naimisiin näyttelijä Claire Danesin kanssa Ranskassa tavattuaan tämän Evening-elokuvan kuvauksissa vuonna 2007.
Filmografia

David Copperfield (2000)
Madame Bovary (2000)
Young Blades (2001)
Isku Mogadishuun (2001)
Daniel Deronda (2002)
Unelmien aakkoset (2003)
Tempo (2003)
Lumottu Ella (2004)
Kuningas Arthur (2004)
Elisabeth I (minisarja) (2005)
Shooting Dogs (2005)
Basic Instinct 2 (2006)
Blood and Chocolate (2007)
Savage Grace (2007)
Evening (2007)
The Jane Austen Book Club (2007)
Brontë (2008)
Adam (2009)
Himoshoppaajan salaiset unelmat (2009)
Coach (2010)
The Wildest Dream (2010)
Viimeistä päivää (2010)
Hysteria (2011)
Martha Marcy May Marlene (2011)
Our Idiot Brother (2011)
Hannibal (televisiosarja) (2013)
Your Friendly Neighborhood Spider-Man (televisiosarja) (2025) (äänirooli)
Aiheesta muualla

Hugh Dancy Internet Movie Databasessa. (englanniksi)
Hugh Dancy Elonetissä.
Borgholmin linna

Borgholmin linna noin vuonna 1700
Borgholmin linna on Borgholmissa, Ruotsissa sijaitseva linnanraunio. Linnan rakentaminen aloitettiin 1200-luvun jälkipuoliskolla, jolloin paikalle tehtiin pyöreä linnoitettu torni. Ensimmäisen kerran linna mainitaan vuonna 1281, kun kuningas Maunu Ladonlukko vietti siellä joulua. Se on ollut sekä ruotsalaisten, tanskalaisten että saksalaisten hallinnassa.
Torni oli paikallaan 1650-luvulle asti, jolloin se purettiin ja tilalle rakennettiin kalkkikivestä kehämuuri. Linnaa laajennettiin useita kertoja 1500–1600-luvuilla. Juhana III:n aikana linna alkoi saada nykyistä muotoaan. Keskiaikaisen linnan tilalle haluttiin sotilaallisesti uudenaikaisempi linna, jonka piti olla hyvä ympäristö myös linnanherralle. Tuloksena oli suuri renessanssilinna. Suunnitelmat teki arkkitehti Dominicus Pahr ja rakennustöitä tehtiin vuosina 1572–1592. Linna tuhoutui Kalmarin sodassa 1611–1613. Kaarle X Kustaan aikana ja 1600-luvun puolessavälissä Nicodemus Tessin vanhempi teki uudet barokkityyliset suunnitelmat.  Kaarle X Kustaa on ainoa Ruotsin kuninkaista, joka on asunut linnassa pidemmän yhtenäisen ajan.
Vuonna 1803 linnan pohjoisosassa aloitti vaatetehdas ja värjäämö. Borgholmin linna tuhoutui tulipalossa 1806. Vaatetehtaan rakennuksesta lähteneen tulipalon seurauksena rakennuksesta on nykyään jäljellä vain rauniot. Linnassa on tehty 1900-luvulla useampaan otteeseen arkeologisia kaivauksia.
Linna on Öölannin suosituin turistikohde ja siellä järjestetään kesäisin näyttelyitä ja konsertteja.
Aiheesta muualla

Wikimedia Commonsissa on kuvia tai muita tiedostoja aiheesta .
Borgholmin linnan virallinen sivu (ruotsiksi, englanniksi, saksaksi)
Slottsguiden (ruotsiksi)
Musta laatikko (systeemiteoria)

Musta laatikko (engl. black box) on luonnontieteessä ja tekniikassa laite, järjestelmä tai olio, jota voidaan tarkastella ainoastaan sen syöttö- (input), tuloste- (output) tai siirto-ominaisuuksien (transfer) perusteella. Mitään tietoa ”mustan laatikon” sisällöstä ei ole, mikä tarkoittaa, että sen toiminta on läpinäkymätöntä (mustaa). Musta laatikko voi olla tapauskohtaisesti esimerkiksi transistori, algoritmi tai jopa ihmismieli.
Mustan laatikon käsitettä on käytetty systeemikuvauksissa 1940-luvulta lähtien. Kybernetiikassa sen tekivät tunnetuksi Ross Ashby ja Norbert Wiener. Musta laatikko oli heille väline kuvata itseorganisoituvia järjestelmiä. Käsite on lainattu tähän yhteyteen fyysikko James Clerk Maxwellilta.
Esimerkiksi ohjelmistotuotannossa mustalaatikkotestauksella kokeillaan, ovatko annetuilla syötteillä saatavat tulokset odotetun kaltaisia. Testaus perustuu ohjelmiston ulkoisesti havaittavan toiminnan tarkasteluun. Itse mustaa laatikkoa eli ohjelmistoa ei tarkastella.
Historia

"Musta laatikko" -termi katsotaan tulleen englannin kieleen noin vuonna 1945. Sähköpiiriteoriassa verkkojen synteesiprosessi siirtofunktioista johti sähköpiirien pitämiseen "mustina laatikoina". Nämä teoriat voidaan jäljittää Wilhelm Caueriin, joka julkaisi ideansa kehittyneimmässä muodossaan vuonna 1941. Vaikka Cauer ei itse käyttänyt tätä termiä, hänen jälkeensä muut kuitenkin kuvailivat menetelmää mustan laatikon analyysinä.
Vitold Belevitch sijoittaa mustan laatikon käsitteen vielä varhaisemmaksi, liittäen eksplisiittisen kahden portin verkkojen käytön mustina laatikoina Franz Breisigiin vuonna 1921 ja väittää, että kahden liitintermin komponentteja käsiteltiin implisiittisesti mustina laatikoina jo ennen sitä.
Kybernetiikassa täydellisen käsittelyn antoi Ross Ashby vuonna 1956. Norbert Wiener kuvaili vuonna 1961 mustaa laatikkoa tuntemattomana järjestelmänä, joka tuli tunnistaa järjestelmän tunnistamisen tekniikoiden avulla. Hän näki itseorganisaation ensimmäisenä askeleena kyvyn kopioida mustan laatikon ulostulokäyttäytymistä. Monet muut insinöörit, tiedemiehet ja tietoteoreetikot, kuten Mario Bunge, käyttivät ja täydensivät mustan laatikon teoriaa 1960-luvulla.
Sovelluksia > Tietojenkäsittely ja matematiikka

Tietokoneohjelmoinnissa ja ohjelmistotekniikassa musta laatikko testausta käytetään tarkistamaan, että ohjelman tuottama tulos on odotusten mukainen tiettyjen syötteiden perusteella. Termiä "musta laatikko" käytetään, koska varsinaista suoritettavaa ohjelmaa ei tutkita.
Yleisesti tietojenkäsittelyssä mustan laatikon ohjelma on sellainen, jossa käyttäjä ei näe sisäisiä toimintoja (ehkä siksi, että se on suljetun lähdekoodin ohjelma) tai sellainen, jolla ei ole sivuvaikutuksia ja jonka toimintaa ei tarvitse tutkia, ja joka soveltuu uudelleenkäytettäväksi rutiiniksi.
Myös tietojenkäsittelyssä mustalla laatikolla viitataan laitteeseen, jonka myyjä toimittaa omien tuotteidensa käyttämistä varten. Usein myyjä huoltaa ja tukee tätä laitetta, ja yritys, joka saa mustan laatikon, on tyypillisesti passiivinen sen suhteen.
Matemaattisessa mallinnuksessa musta laatikko tarkoittaa rajoittavaa tapausta.
Sovelluksia > Tiede ja teknologia

Neuraaliverkoissa tai heuristisissa algoritmeissa (tietokonetermit, joita käytetään yleisesti kuvaamaan "oppivia" tietokoneita tai "tekoälysimulaatioita"), musta laatikko kuvaa ohjelmaympäristön jatkuvasti muuttuvaa osaa, jota ohjelmoijat eivät helposti pysty testaamaan. Tätä kutsutaan myös valkoiseksi laatikoksi siinä mielessä, että ohjelmakoodi on nähtävissä, mutta koodi on niin monimutkainen, että se on toiminnallisesti vastaava mustaa laatikkoa.
Fysiikassa musta laatikko on järjestelmä, jonka sisäinen rakenne on tuntematon tai jota ei tarvitse huomioida tiettyä tarkoitusta varten.
Kryptografiassa musta laatikko kuvaa tietoa, jonka algoritmi saa suorittamalla kryptografisen protokollan, kuten nollatiedon todistusprotokollan. Jos algoritmin tuotos, kun se on vuorovaikutuksessa protokollan kanssa, vastaa simulaattorin tiettyjen syötteiden perusteella antamaa tulosta, algoritmin tarvitsee tietää vain syötteet.
Sovelluksia > Muut sovellukset

Filosofiassa ja psykologiassa behaviorismin koulukunta näkee ihmismielen mustana laatikkona.
Kristillinen elämäkerta

Kristillinen elämäkerta on kristillisen kirjallisuuden tyylilaji, joita on tehty kristinuskon piirissä vaikuttaneiden ja inspiroineiden ihmisten elämästä. Kristilliset elämäkerrat kertovat elämästä, joihin Jeesus on vaikuttanut tai kertomuksia muutoksesta uskossa eletyn elämän kautta.
Elämäkerrat kertovat todellisista ihmisistä ja tapahtumista. Kristilliset elämäkerrat voivat kertoa esimerkiksi matkasta uskoon tai päähenkilön elämän vaikutuksesta muihin ihmisiin, paikkoihin tai tapahtumiin. Kristilliselle elämäkerralle on ominaista uskon muuttaman ja uskossa eletyn elämän muutokseen ja motivaatioon. Kristillisten elämäkertojen on kuvattu poikkeavan perinteisistä länsimaisista elämäkerroista siinä, kun perinteiset elämäkerrat kuvaavat suurmiesten elämää, kristilliset elämäkerrat kuvaavavat suurten syntisten elämää.
Kristillisten elämäkertojen tarkoituksena on korostaa Jeesuksen elämää ja toimia raamatullisena todistuksen oman elämän pohdinnan rinnoilla. Todistuskirjoina ne voivat pyrkiä evankelioimiseen rohkaisemalla lukijaa kulkemaan samanlaista tietä.
Historia > Elämäkerrat Raamatussa

Raamatun kirjallisuudessa elämäkerrallinen tyyli on läsnä ensimmäisestä Mooseksen kirjasta lähtien, jossa esitellään Jumala. Raamatussa ei kuitenkaan esitetä Jumalan elämäkertaa, vaan se sisältää hänen luomistyötään. Elämäkerrallisia näkökulmia kerrotaan Aadamin, Eevan, Kainin, Abelin ja Nooan elämästä. Yhdessä Abrahamin, Iisakin ja Jaakobin kanssa nämä muodostavat heprealaisen ja kristillisen historian ensimmäiset säikeet.
Mooseksen kirjat ovat ovat elämäkerrallisia tiivistelmiä keskeisistä tapahtumista, henkilöistä, kohtaamisista, opetuksista ja kohtaloista. Kristillisestä näkökulmasta heprealaiset kirjoitukset muodostavat tulevan Messiaan protobiografiana, joka näyttäytyy Uudessa testamentissa Jeesuksena. Evankeliumit ovat ainutlaatuinen tyylilaji, jotka poikkeavat perinteisistä historiankirjoituksista. Evankeliumeja on kuvattu neljäksi erilliseksi elämäkerraksi Jeesuksesta, joissa hänet kuvataan Israelin Messiaana, maailman pelastajana, Jumalan ainoana poikana sekä ihmiseksi tulleena Jumalana.
Historia > Varhaiset elämäkerrat

Varhaisimmat kristilliset elämäkertateokset ovat luonteeltaan tunnustuksellisia. Niiden julkilausuttu on tarkoitus on ollut kuvata yksityiskohtaisesti kääntymystä edeltänyttä ja sen jälkeistä elämää. Vuonna 380 Gregorios Nyssalainen kirjoitti elämäkerran sisarestaan tämän kuoltua. Hän korosti tekstisssä, että motiivi oman elämän pohtimiselle on jatkuva kiitos Jumalalle. Tämä teos toimi mallina kristillisille elämäkerroille seuraavan tuhannen vuoden ajan.
Kirkkolaitoksen laajentuessa elämäkerrallisten tekstien määrä kasvoi. Useat näistä olivat niitä, joita nykyään kutsutaan hagiografisiksi teksteiksi. Hagiografisissa teksteissä kuvataan esimerkillistä elämää, joiden tarkoitus on inspiroida muita etsimään samaa.
Merkittäviä kristillisiä elämäkertoja

Merkittäviä historiallisia kristillisä elämäkertoja ovat muun muassa:
Augustinus: Tunnustukset
Margery Kempe: Booke of Margery Kempe
John Foxe: Foxe's Book of Martyrs
John Bunyan: Grace Abounding to the chief of sinners
C. S. Lewis: Ilon yllättämä: Elämäni varhaiset vaiheet
Länsi-Niilin virus

| Länsi-Niilin virus |
| --- | --- |
 Länsi-Niilin virus
Virusten luokittelu
Ryhmä::  Ⅳ (+)ssRNA-virukset
Kunta::  Virus
Heimo::  Flaviviridae
Suku::  Flavivirus
Laji::  Länsi-Niilin virus
Infobox OKNimi-testi OK: 
Länsi-Niilin virus on flaviviruksiin kuuluva virus, joka tarttuu hyttysten välityksellä. Se voi levitä myös verensiirrossa sekä myös raskauden aikana sikiöön. Noin 80 prosenttia kantajista ei saa mitään oireita, mutta loput saavat pahoinvointia ja päänsärkyä, noin yksi prosentti aivokalvontulehdus- tai aivotulehdustyyppisiä oireita. Tauti voi johtaa kuolemaan. Tautia vastaan ei ole rokotetta. Hoito on oireenmukainen, tarvittaessa suonensisäinen nesteytys.
Viruksen isäntäeläin on lintu ja sen levinneisyys kasvaa muuttolintujen mukana. Virusinfektiota on esiintynyt Länsi-Afrikassa pitkään, ja se on eristetty ensimmäisenä Ugandassa vuonna 1937. Tauti on levinnyt pikku hiljaa varsin maailmanlaajuiseksi.
Leviäminen

Virus tarttuu linnuista hyttysiin, joista se edelleen voi tarttua ihmisiin ja hevosiin. Virus voi tarttua myös suoraan naarashyttysen muniin. Viruksen isäntäeläimille varpuslinnuille, se on yleensä oireeton. Virusta levittävät monet Culex-suvun hyttyset, kuten Culex pipiens ja Culex modestus. Infektoituneella ihmisellä on veressä virusta vain vähän, eikä se siksi tartu ihmisestä toiseen hyttysenpiston välityksellä. Ihmisten välinen tartunta on mahdollinen verensiirroissa, elinsiirroissa, äidiltä sikiölle tai imetyksessä vauvalle.
Muuttolinnut levittävät virusta uusille maantieteellisille alueille. Aiemmin virusta esiintyi vain Aasiassa, Afrikassa ja Välimeren alueella. Sairautta on esiintynyt Länsi-Afrikassa pitkään, ja se on eristetty ensimmäisenä Ugandassa vuonna 1937. 2000-luvun alkuvuosikymmeninä virus on levinnyt jo erittäin laajalle alueelle: läpi Afrikan ja Lähi-idän, osaan Eurooppaa ja aiemman Neuvostoliiton aluetta, Etelä-Aasiaan, Australiaan ja Amerikan mantereelle. Yhdysvalloissa sitä todettiin ensi kerran 1999 New Yorkissa.
Euroopan tautienehkäisy- ja -valvontakeskuksen (ECDC) mukaan Länsi-Niilin kuume tunnistettiin vuonna 2017 (lokakuun 26. päivään mennessä) Euroopan yhteisön maissa yhteensä 197 ihmiseltä, ja lähialueella 71 ihmiseltä. Useat taudin saaneista kuolivat. Infektiotautia tavattiin vuonna 2017 seuraavasti (luvuista ensimmäinen kertoo sairastuneiden, jälkimmäinen kuolleiden lukumäärän): Romania (64 tapausta, 13 kuollutta), Italia (55, 1), Serbia (49, 2), Kreikka (48, 5), Unkari (19, 1), Israel (17), Turkki (5, 1), Kroatia (5), Itävalta (4), Ranska (1) ja Bulgaria (1).
Aiheesta muualla

Wikimedia Commonsissa on kuvia tai muita tiedostoja aiheesta .
Arkistoitu kopio (infektiotautien levinneisyystietoa ja -karttoja) Euroopan tautienehkäisy- ja -valvontakeskus, ecdc.europa.eu. Arkistoitu 27.4.2018. Viitattu 10.5.2018. (englanniksi)
DigitalGlobe

Logo
DigitalGlobe oli yhdysvaltalainen satelliittikaukokartoituskuvien myyjä. Sen toimipaikka oli Longmontissa Coloradossa. Yhtiössä oli vuonna 2006 kaikkiaan 350 työntekijää. MacDonald, Dettwiler and Associates (MDA) osti DigitalGloben vuonna 2017 ja uuden yhdistyneen yhtiön nimeksi tuli Maxar Technologies.
Yhtiö perustettiin vuonna 1992 Earth Imaging and Information Company -nimisenä. Sen alkua tuki Land Remote Sensing Policy Act -laki, joka pyrki kaukokartoituskuva-aineistojen kaupallistamiseen.
QuickBird 2-kaukokartoitussatelliitti alkoi 18. lokakuuta 2001 kerätä uutta valokuva-aineistoa. Google Earth käyttää DigitalGloben materiaalia. Yhdysvaltojen terrorisminvastainen sota johti vuodesta 2002 alkaen siihen, että DigitalGloben kaltaisten yritysten saamat Yhdysvaltain liittovaltion laitosten tekemät kuvatilaukset kasvoivat rajusti.
Yhtiön satelliitit > Early Bird 1

Early Bird 1 kuului yhtiön edeltäjäyhtiölle, Earth Watch Inc.'lle. Se laukaistiin avaruuteen 24. joulukuuta 1997 Venäjältä Svobodnyn kosmodromilta Start-1-raketilla. Satelliitissa on kolmen metrin resoluution omaava pankromaattinen kamera ja multispektraalinen kamera, jonka resoluutio oli 15 metriä.
Yhtiön satelliitit > QuickBird

QuickBird laukaistiin 18. lokakuuta 2001 ja on ollut pitkään DigitalGloben pääkamera avaruudessa. Sen rakensivat Ball Aerospace (kamera) ja Orbital Sciences Corporation (satelliitti). Se laukaistiin Yhdysvalloista Delta II -raketilla. Se lentää 450 km:n korkeudella aurinkosynkroonisella radalla. Se korvasi toimintansa lopettaneen QuickBird-1-satelliitin. Sen pankromaattisen kameran resoluutio on 60 cm ja multispektraalisen kameran resoluutio on 2,4 metriä.
Yhtiön satelliitit > WorldView-1

Ball Aerospace rakensi WorldView-1:n. Satelliitti laukaistiin 18. syyskuuta 2007 Vandenberg Air Force Base -tukikohdasta Delta II -kantoraketilla. Yhdysvaltain sotilastiedusteluun liittyvä National Geospatial-Intelligence Agency on kuvamateriaalin pääasiallinen ostaja. Satelliitin pankromaattisen kameran resoluutio on 50 cm.
Yhtiön satelliitit > WorldView-2

Ball Aerospace rakensi myös WorldView-2-satelliitin, joka laukaistiin 9. lokakuuta 2009. Boeing laukaisi satelliitin avaruuteen. Pankromaattisen kameran resoluutio on 46 cm ja monivärikameran resoluutio on 1,84 m.
Yhtiön satelliitit > WorldView-3

Yhtiö tilasi elokuun lopussa 2010 hintaan 307 miljoonan dollaria Ball Aerospace- ja ITT Industries -yhtiöiltä WorldView-3-satelliitin. Se laukaistiin vuoden 2014 puolivälissä.
Aiheesta muualla

DigitalGlobe (Arkistoitu – Internet Archive)
Punasipuli

Punasipuli halkaistuna
Etikkaliemeen säilöttyä punasipulia.
Punasipuli on ruokasipulin punakuorinen muunnos. Punasipuli on maultaan kuitenkin voimakkaampi kuin kepasipuli, ja se on myös pienempi kuin kepasipuli.
Punasipulin voimakkuuden takia sitä voidaan käyttää esimerkiksi keittojen ja liemien maustamiseen ja värinsä vuoksi myös ruokien koristeluun. Punasipulin uloimmista kerroksista löytyy paljon antioksidatiivisia antosyaaneja, ja niistä tulee punasipulin punainen väri.
Aiheesta muualla

Kuvia tai muita tiedostoja aiheesta Punasipuli Wikimedia Commonsissa
Coldzera

| coldzera |
| --- | --- |
 coldzera vuonna 2019
Henkilötiedot
Koko nimi:  Marcelo Augusto David
Syntynyt: 31. lokakuuta 1994 (ikä 29)d São Paulo, Brasilia
Kansalaisuus:   Brasilia
Ammatti:  ammattipelaaja
Elektronisen urheilun pelaaja
Pelaajanimi:  coldzera
Aktiivisena:  2012–
Nyk. joukkue:  RED Canids
Rooli:  kivääripelaaja
Peli:  Counter-Strike 2, Counter-Strike: Global Offensive
Mestaruudet:  mm. MLG Columbus 2016, ESL One Cologne 2016
Ammattilaisjoukkueet

 2015–2016 :  Luminosity
 2016–2018 :  SK Gaming
 2018–2019 :  MIBR
 2019–2021 :  FaZe Clan
 2021 :  Complexity
 2022–2023 :  00Nation
 2023 :  Fake Natty
 2023–2024 :  Legacy
 2024– :  RED Canids
Palkinnot
 8× HLTV-MVP, 3× HLTV TOP 20 -sijoitusta 
Marcelo Augusto ”coldzera” David (s. 31. lokakuuta 1994) on brasilialainen Counter-Strike 2 -ammattilainen. Häntä pidetään yhtenä kaikkien aikojen parhaimmista pelaajista. Hän on edustanut huhtikuusta 2024 RED Canids -joukkuetta.
Counter-Strikeen keskittynyt HLTV-sivusto on valinnut Davidin maailman parhaimmaksi pelaajaksi vuosina 2016 ja 2017. Hän on voittanut urallaan kaksi major-turnausta, MLG Columbuksen ja ESL One Colognen. Lisäksi hänet valittiin molempien parhaaksi pelaajaksi.
Tausta

David syntyi Brasiliassa 31. lokakuuta 1994 ja aloitti pelaamisen jo nuorena. Hän pelasi paljon Counter-Strikeä veljensä Rafelin kanssa. David muodosti ensimmäisen oman joukkueensa alle 18-vuotiaana.
Ura > 2015

Davidin ensimmäinen ammattilaisjoukkue oli Luminosity Gaming, johon hän liittyi heinäkuussa 2015. Joukkue tuli sijalle 5.–8. vuoden merkittävimpiin lukeutuneesta ESL One Cologne 2015 -turnauksesta. Marraskuussa joukkue sai hopeaa FACEIT League 2015 Stage 3 Finals -turnauksesta. David oli hävityssä finaalissa fnaticia vastaan joukkueensa paras 1,11 keskiarvollaan ja jäi hiukan parhaana olleen Olof ”olofmeister” Gustafssonin jälkeen.